Fredag klokken 12 slår dørene op for Voergaards julemarked, og i år er temaet børnenes jul. På slottet er der forskellige rum, man kan gå ind i. Turen starter ved salen, hvor der blandt andet er en håndskåret motorcykel, som er lavet af træ. Ved siden af motorcyklen står der et flot, stort og pyntet juletræ. Bjarne Als, som er ejer af Bering House of Flowers, og står for oppyntningen, vil gerne have, at man går på opdagelse med tingene. Der hænger derfor elementer rundt omkring på træet, som gemmer sig. - Når man ser på afstand , så skal det være et smukt pyntet juletræ, og så skal man gå hen og opdage alle tingene, som er på, siger Bjarne Als. Der er en helt særlig grund til, at slottet i år har valgt at pynte op på helt præcis den måde. - Børnene kigger jo ikke på juletræet på afstand, de styrter jo hen for at se, hvad der er på, og det er det jeg godt kan lide, siger Bjarne Als. Forskellige temaer og farver I den store sal er der pyntet op med slik, og her går farven guld og grøn igen. I et andet rum, som Bjarne Als beskriver som musikrummet , er juletræet pyntet op med en masse dyrefigurer som frøer, høns, hunde og kaniner. Udover pynt kommer der også til at være musik, så det kommer til at ligne, at det er dyrene, der synger. Længere ned gennem slottet er der et rum i farven pink, hvor der bliver lagt vægt på en rigtig "tøsejul". Her er der dækket op med pink blomster og grise. Går man lidt videre, kan man igen komme på opdagelse. Her byder slottet på en "stenstue", som skal pyntes op med flere juletræer og svampe, så det kommer til at ligne en lille skov. Sidst, men ikke mindst, er der lagt meget vægt på, at spisestuen skal være hyggelig. Det er jo trods alt børnenes jul, så der er dækket op til børnebord, hvor der både er plads til at klippeklistre og lege med muslinger. Jul på Voergaard Slot fortsætter hele weekenden samt 4. og 5. december.

Referat:
Julen er så småt ved at nærme sig, og på Voergaard Slot er man i fuld gang med forberedelserne. Der er nemlig sat gang i den helt store juleoppyntning.